[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 25.7.2007

COM(2007) 460 окончателен

2000/0212 (COD)

СТАНОВИЩЕ НА КОМИСИЯТА в съответствие с член 251, параграф 2, алинея трета, буква в) от Договора за ЕО за измененията, внесени от Европейския парламент, в общата позиция на Съвета относно предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И СЪВЕТА относно обществените услуги за пътнически превоз с железопътен и автомобилен транспорт

ЗА ИЗМЕНЕНИЕ НА ПРЕДЛОЖЕНИЕТО НА КОМИСИЯТАсъгласно член 251, параграф 2 от Договора за ЕО

2000/0212 (COD)

СТАНОВИЩЕ НА КОМИСИЯТА в съответствие с член 251, параграф 2, алинея трета, буква в) от Договора за ЕО за измененията, внесени от Европейския парламент, в общата позиция на Съвета относно предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И СЪВЕТА относно обществените услуги за пътнически превоз с железопътен и автомобилен транспорт

1. Въведение

Член 251, параграф 2, алинея трета, буква в) от Договора за ЕО изисква Комисията да представи становище относно измененията, предложени от Европейския парламент на второ четене. Комисията излага по-долу становището си относно измененията, предложени от Парламента.

2. Хронология

Дата на предаване на преразгледаното предложение на Европейския парламент и на Съвета (документ COM(2005) 319 окончателен — 2000/0212 (COD)) | 22 юли 2005 г. |

Дата на становището на Комитета на регионите | 16 февруари 2006 г. |

Дата на становището на Европейския икономически и социален комитет | 17 май 2006 г. |

Дата на становището на Европейския парламент на първо четене относно първоначалното предложение COM (2000) 7 | 14 ноември 2001 г. |

Дата на приемане на общата позиция | 11 декември 2006 г. |

Дата на становището на Европейския парламент на второ четене | 10 май 2007 г. |

3. цел на предложението

Това предложение има за цел да замени един регламент, който е приет през 1969 г. и днес още представлява регулаторната рамка на Общността, приложима в сектора на обществения наземен пътнически транспорт[1]. От 1969 г. насам икономическата среда на сектора на обществения наземен пътнически транспорт значително се промени. Този регламент не е адаптиран към новите условия и представлява източник на правна несигурност, която вече се изразява чрез увеличаващия се брой съдебни спорове.

На базата на констатацията, че общностната законодателна рамка не е актуална, от една страна, и с цел стимулиране на ефективността и качеството на услугите, от друга страна, през месец септември 2000 г. Комисията представи предложение за регламент на Европейския парламент и Съвета[2], който да замени регламента от 1969 г.

Вследствие на приемането през месец ноември 2001 г. на становището на Европейския парламент на първо четене, Комисията представи през месец февруари 2002 г. изменено предложение. Въпреки това поради големите различия в действията на различните държави по отварянето на пазарите Съветът не можа да продължи работата си по предложението.

За да разреши тези проблеми, за да обедини различните позиции, изразени по този проект в Европейския парламент и в Съвета, и за да вземе предвид решението на Съда на Европейските общности по делото Altmark [3], Комисията прие през месец юли 2005 г. ревизирано предложение за регламент, което замества измененото предложение от 2002 г.

Това предложение се базира основно върху опростяване на законодателния подход, по-голяма гъвкавост по отношение на публичните транспортни услуги и по-задълбочено прилагане на принципите на субсидиарност и прозрачност.

То има за цел да определи рамката на начините за намеса на компетентните органи в сектора на обществените услуги за наземни пътнически превози, като дефинира методите за компенсация за извършването на публични услуги и за предоставяне на изключителни права в сектора. Предложението въвежда като правило сключването на договори и по-голямата прозрачност в отношенията между публичните власти и превозвачите. В същото време съгласно искането на Европейския парламент това предложение за първи път потвърждава свободния избор на местните власти по отношение на организацията на публичните превози. То поставя ясни рамки както по отношение на възможността за поставяне на договарянето на публичните услуги на конкурентна основа, така и по отношение на възможността компетентните власти да предоставят тези услуги сами или посредством вътрешно транспортно предприятие.

4. Становище на комисията за измененията, приети от европейския парламент

Проектът бе предмет на междуинституционални преговори, които ще позволят предложението да бъде одобрено на второ четене. Приетите от Европейския парламент изменения са свързани с технически уточнения, както и с някои малко по-съществени аспекти. Възможностите за сключване на договори за подизпълнение са поставени в определени рамки и са ограничени, за да бъде гарантирано, че при всички положения основният изпълнител по договора ще осигури по-голямата част от превозваческите услуги. Минималното равнище на пряко възлагане на договори за превоз на малки и средни предприятия леко се увеличава от 1, 7 на 2 милиона EUR годишно. Въвеждат се механизми, които дават възможност за съдебно обжалване. Измененията водят и до намаляване на срока за влизане в сила и на преходния период на регламента, които се променят съответно от 36 на 24 месеца и от 12 на 10 години. Комисията може да приеме всички изменения, одобрени от Европейския парламент на второ четене.

5. Заключение

В съответствие с член 250, параграф 2 от Договора за ЕО, Комисията променя предложението си, както е изложено по-горе.

[1] Регламент (ЕИО) № 1191/69 на Съвета от 26 юни 1969 г. (ОВ L156, 28.6.1969 г., стр. 1) относно действията на държавите-членки по задължения, присъщи на концепцията за обществена услуга в железопътния, автомобилния и вътрешноводния транспорт. Регламент, последно изменен с Регламент (ЕИО) № 1893/91 (ОВ L 169, 29.6.1991 г., стр. 1)

[2] COM (2000)7 окончателен — 2000/0212 (COD), изменен с COM(2002)107 окончателен

[3] Решение от 24 юли 2003 г. по дело С-280/00, Altmark Trans GmbH и Regierungspräsidium Magdeburg/Nahverkehrsgesellschaft Altmark GmbH.